title: Komisijas Īstenošanas regula (ES) 2020/1121 (2020. gada 29. jūlijs) par lietotāju statistikas datu un atsauksmju par vienotās digitālās vārtejas pakalpojumiem vākšanu un kopīgu izmantošanu saskaņā ar Eiropas Parlamenta un Padomes Regulu (ES) 2018/1724 (Dokuments attiecas uz EEZ)

text:
                  30.7.2020

                  LV

                  Eiropas Savienības Oficiālais Vēstnesis

                  L 245/3

         KOMISIJAS ĪSTENOŠANAS REGULA (ES) 2020/1121
         (2020. gada 29. jūlijs)
         par lietotāju statistikas datu un atsauksmju par vienotās digitālās vārtejas pakalpojumiem vākšanu un kopīgu izmantošanu saskaņā ar Eiropas Parlamenta un Padomes Regulu (ES) 2018/1724
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/1724 (2018. gada 2. oktobris), ar ko izveido vienotu digitālo vārteju, lai sniegtu piekļuvi informācijai, procedūrām un palīdzības un problēmu risināšanas pakalpojumiem, un ar ko groza Regulu (ES) Nr. 1024/2012 (1), un jo īpaši tās 24. panta 4. punktu un 25. panta 5. punktu,
         tā kā:

                     (1)

                     Regulas (ES) 2018/1724 24. pantā ir noteikts, ka dalībvalstu kompetentās iestādes un Komisija nodrošina, ka tiek vākti statistikas dati par lietotāju apmeklējumiem vienotajā digitālajā vārtejā, kas ir izveidota saskaņā ar minētās regulas 2. panta 1. punktu (“vārteja”), un tīmekļa lapās, ar kurām vārteja savieno. Šajā pantā arī ir noteikts, ka kompetentās iestādes, Regulas (ES) 2018/1724 7. panta 3. punktā minēto palīdzības un problēmu risināšanas pakalpojumu sniedzēji un Komisija vāc datus par palīdzības un problēmu risināšanas pakalpojumu pieprasījumu skaitu, izcelsmi un tematu un par atbildes laiku un apmainās ar šo datu apkopojumu.

                     (2)

                     Regulas (ES) 2018/1724 25. pantā ir noteikts, ka Komisija vārtejas lietotājiem nodrošina atsauksmēm paredzētu rīku, kas tiem ļauj anonīmi sniegt komentārus par vārtejā sniegto pakalpojumu, tajā sniegtās informācijas un kopīgās lietotājsaskarnes kvalitāti un pieejamību. Tajā arī paredzēts, ka Komisija nodrošina, ka minētais rīks lietotājiem ir pieejams visās tīmekļa lapās, kuras ir vārtejā. Šis pienākums attiecas arī uz kompetentajām iestādēm, izņemot gadījumus, kad to tīmekļa lapās lietotāju atsauksmēm jau ir pieejams rīks ar līdzīgām funkcijām.

                     (3)

                     Lietotāju statistikas datu un lietotāju atsauksmju vākšanas un kopīgas izmantošanas metode un reglamentējošie noteikumi ir apvienoti vienā īstenošanas aktā, jo dati, uz kuriem attiecas šis regulējums, tiks vākti un darīti pieejami, izmantojot kopīgu infopaneli un kopīgu datu repozitoriju. Valstu koordinatori un Komisija kopīgi izmantos datus, lai pārraudzītu, vai vārtejā sniegtie pakalpojumi atbilst kvalitātes kritērijiem, un lai uzlabotu vienotās digitālās vārtejas funkcionalitāti.

                     (4)

                     Lai vāktu lietotāju statistikas datus un atsauksmes, kas ir salīdzināmas un izmantojamas Regulā (ES) 2018/1724 paredzētajiem mērķiem, un lai atvieglotu datu un saistītā pakalpojuma atbilsmes noteikšanu, ir jānorāda, kādi konteksta dati jādara pieejami kopā ar lietotāju statistikas datiem un atsauksmēm. Šiem konteksta datiem būtu jāietver attiecīgās tīmekļa lapas URL un informācija par tās saturu. Pakalpojumu sniedzējiem šī informācija būtu jāiekļauj tīmekļa lapu metadatos kā birkas vai tieši jāievieto saišu repozitorijā. Lai no tīmekļa vietnēm automatizēti izgūtu birku informāciju, Komisijai būtu jāizmanto rīks. Šajā nolūkā birku informācija būtu jāstrukturē un jāformatē rīkam atpazīstamā veidā.

                     (5)

                     Lai saskaņā ar Regulas (ES) 2018/1724 24. pantu atvieglotu tādu lietotāju statistikas datu vākšanu, kas ir saistīti ar vārtejā pieejamo tīmekļa lapu lietotāju skatījumiem, šādi statistikas dati būtu jāvāc automatizēti, izmantojot tīmekļa datu analīzes rīkus, un automatizēti un regulāri jānosūta uz kopīgu datu repozitoriju.

                     (6)

                     Gadījumos, kad valsts IKT risinājumu un kopīgo IKT rīku sadarbspējas nodrošināšanai ir vajadzīgi papildu tehniski precizējumi, Komisijai, apspriežoties ar vārtejas koordinācijas grupu, būtu jāsniedz šādi precizējumi. Vārtejas koordinācijas grupai būtu jāapspriež darbības režīms, kas vajadzīgs datu vākšanai un nosūtīšanai no palīdzības un problēmu risināšanas pakalpojumu sniedzējiem, kā arī detalizēti aptaujas jautājumi.

                     (7)

                     Regulā (ES) 2018/1724 ir paredzēts vēlāks II pielikumā uzskaitīto procedūru digitalizācijas termiņš, proti, 2023. gada 12. decembris. Tādējādi pirms 2023. gada 12. decembra ar šīm procedūrām saistītie lietotāju statistikas dati un atsauksmes būtu jāvāc tikai saistībā ar tīmekļa lapām, par kurām ir publicēts procedūras skaidrojums.

                     (8)

                     Regulā (ES) 2018/1724 attiecībā uz pašvaldības iestāžu sniegtu informāciju, skaidrojumiem un norādījumiem ir paredzēts vēlāks termiņš, proti, 2022. gada 12. decembris. Attiecīgi pirms 2022. gada 12. decembra šajā regulā paredzētie noteikumi būtu jāpiemēro tikai attiecībā uz pašvaldību līmeņa tīmekļa lapām, par kurām saišu repozitorijam paziņots pirms šā termiņa.

                     (9)

                     Ņemot vērā dažādās izmantotās lietu apstrādes sistēmas, būtu jāļauj veikt gan automatizētu, gan manuālu Regulas (ES) 2018/1724 24. panta 2. punktā minēto statistikas datu kategoriju vākšanu.

                     (10)

                     Vienotās digitālās vārtejas mērķis ir, nodrošinot lietotājdraudzīgu piekļuvi informācijai par tiesībām un noteikumiem, kas piemērojami pārrobežu darbībām, gādāt par to, lai iedzīvotājiem un uzņēmumiem būtu vieglāk izmantot savas tiesības vienotajā tirgū. Lai labāk izprastu pārrobežu lietotāju konkrētās vajadzības un intereses, būtu jāvāc statistikas dati saistībā ar to, kā šie lietotāji izmanto vārtejā sniegtos pakalpojumus, piemēram, statistikas dati par valstīm, no kurām lietotāji piekļūst vārtejas tīmekļa lapām, un par to pārrobežu lietotāju skaitu, kuri vēršas pie palīdzības un problēmu risināšanas pakalpojumu sniedzējiem pēc atbalsta.

                     (11)

                     Palīdzības un problēmu risināšanas pakalpojumu sniedzējiem, kas atbilst šajā regulā sniegtajai definīcijai, būtu jāvāc informācija par to, cik pieprasījumi ir saņemti saistībā ar tiesībām, pienākumiem, noteikumiem un procedūrām, kuras paredzētas Savienības un valsts tiesiskajā regulējumā, kas piemērojams lietotājiem, kuri izmanto vai plāno izmantot savas tiesības, kas izriet no Savienības tiesību aktiem iekšējā tirgus jomā, Regulas (ES) 2018/1724 I pielikumā uzskaitītajās informācijas jomās. Ja palīdzības un problēmu risināšanas pakalpojumu sniedzējs saņem pieprasījumus, kas neietilpst Regulas (ES) 2018/1724 piemērošanas jomā, tam tiktāl, ciktāl tas iespējams, būtu jānošķir šādi pieprasījumi no pieprasījumiem, kuri attiecas uz minētajā regulā iekļautajām jomām.

                     (12)

                     Ja palīdzības un problēmu risināšanas pakalpojumu sniedzēji jau vāc statistikas datus, pamatojoties uz spēkā esošu Savienības tiesisko regulējumu vai vienošanos ar Komisiju, palīdzības un problēmu risināšanas pakalpojumu sniedzējiem vai tīkla pārvaldniekiem būtu jānodrošina, ka tiek vākti un uz kopīgo datu repozitoriju nosūtīti arī statistikas dati, kas jāaptver saskaņā ar Regulu (ES) 2018/1724.

                     (13)

                     Pakalpojumu sniedzējiem būtu jānodrošina lietotājiem iespēja atstāt atsauksmes visās tīmekļa lapās, kuras ir vārtejā, neatkarīgi no tā, vai lietotāji piekļuvuši šīm lapām no Regulas (ES) 2018/1724 2. panta 1. punktā minētās kopīgās lietotājsaskarnes vai ar kāda cita tīmekļa portāla vai meklētājprogrammas starpniecību.

                     (14)

                     Lai nodrošinātu atsauksmju salīdzināmību, ir vajadzīgi kopīgi noteikumi par to, kā lietotāju atsauksmes par vārtejā sniegtajiem pakalpojumiem nosūta uz kopīgo datu repozitoriju. Turklāt pakalpojumu sniedzējiem savā lietotāju atsauksmju rīkā izmantotie atsauksmju jautājumi un novērtējumi būtu vai nu jākartē un jāsasaista ar kopīgā lietotāju atsauksmju rīka jautājumiem un novērtējumiem, vai vajadzības gadījumā jāpielāgo savi jautājumi un novērtējumi. Pakalpojumu sniedzējiem nebūtu obligāti jāiekļauj saite uz aptauju ar detalizētiem jautājumiem, ja līdzīgi jautājumi jau ir iekļauti to alternatīvajos lietotāju atsauksmju rīkos. Šādos gadījumos pakalpojumu sniedzējiem būtu arī jākartē un jāpielāgo šie jautājumi tiem detalizētās aptaujas jautājumiem, kuri ir daļa no kopīgā lietotāju atsauksmju rīka.

                     (15)

                     Lietotājiem vajadzētu būt iespējai sniegt atsauksmes par Regulas (ES) 2018/1724 2. panta 2. punkta b) apakšpunktā minētās informācijas par procedūrām lietotājdraudzīgumu un tiešsaistes procedūru izmantošanas ērtumu, kā arī par minētās regulas 2. panta 1. punktā minēto kopīgo lietotājsaskarni. Pakalpojumu sniedzējiem vajadzētu būt iespējai izlemt par vispiemērotāko laiku un vietu, kad un kur aicināt procedūru lietotājus sniegt atsauksmes. Pakalpojumu sniedzēji var izvēlēties saiti uz atsauksmju rīku iekļaut tīmekļa lapā, kur iespējams sākt procedūru, pieteikuma saņemšanas apstiprinājumā, procedūras rezultātos, ja tos lietotājiem attēlo tūlīt pēc pieprasījuma iesniegšanas, vai tīmekļa lapā, kurā ir sniegta tiešsaistes informācija par procedūru. Lai lietotājam nerastos apjukums gadījumā, kad vienā tīmekļa lapā ir divi aicinājumi sniegt atsauksmes, proti, viens aicinājums attiecas uz procedūras kvalitāti un pieejamību, savukārt otrs – uz attiecīgajā tīmekļa vietnē sniegto informāciju par šo procedūru, būtu jāsniedz viegli uztverams skaidrojums par to, kāpēc ir vajadzīgas atsauksmes par abiem jautājumiem.

                     (16)

                     Regulas (ES) 2018/1724 7. pantā minēto un III pielikumā uzskaitīto palīdzības un problēmu risināšanas pakalpojumu gadījumā aicinājums sniegt atsauksmes būtu jānosūta lietotājiem, ar kuriem ir iespējams sazināties digitāli, tūlīt pēc pakalpojuma sniegšanas. Ja no pakalpojuma būtības izriet, ka risinājuma vai ieteikuma praktiskai īstenošanai ir vajadzīgs zināms laiks, būtu jāatļauj pakalpojumu sniedzējiem aicinājumu sniegt atsauksmes nosūtīt drīz pēc tam, kad ir sniegta galīgā atbilde uz pieprasījumu, jo tādējādi lietotājs var pārbaudīt, vai risinājums vai ieteikums darbojas praksē.

                     (17)

                     Lietotāju statistikas datu un atsauksmju vākšanā un apmaiņā atbilstīgi šai regulai nebūtu jāietver iedzīvotāju un uzņēmumu, kuri izmanto vārtejā pieejamos pakalpojumus, personas datu (2) apstrāde. Kopīgajā lietotāju atsauksmju rīkā brīvā teksta lodziņā būtu jāiekļauj brīdinājums, aicinot lietotājus nenorādīt nekādus personas datus.

                     (18)

                     Komisijas Lēmums (ES, Euratom) 2017/46 (3) attiecas uz kopīgo lietotāju atsauksmju rīku, savstarpējā savienojuma pakalpojumu, kas ļauj nosūtīt lietotāju atsauksmes gadījumos, kad tiek izmantots alternatīvs lietotāju atsauksmju rīks, kā arī uz kopīgo datu repozitoriju.

                     (19)

                     Regulas (ES) 2018/1724 24. panta 1., 2. un 3. punktu, kā arī 25. panta 1.–4. punktu piemēro no 2020. gada 12. decembra, tāpēc arī šajā regulā noteiktās prasības būtu jāpiemēro no minētā datuma.

                     (20)

                     Šajā regulā paredzētie pasākumi ir saskaņā ar Vienotās digitālās vārtejas komitejas atzinumu,

               IR PIEŅĒMUŠI ŠO REGULU.

            I NODAĻA

            Vispārīgi noteikumi

            1. pants
            Definīcijas
            Šajā regulā piemēro šādas definīcijas:

                        1)

                        “kopīgais lietotāju atsauksmju rīks” ir atsauksmju rīks, kuru Komisija nodrošina saskaņā ar Regulas (ES) 2018/1724 25. panta 1. punktu;

                        2)

                        “alternatīvs lietotāju atsauksmju rīks” ir jebkurš cits atsauksmju rīks, kura funkcijas ir līdzīgas kopīgā lietotāju atsauksmju rīka funkcijām un kas pakalpojumu kvalitātes uzraudzības nolūkā ir pieejams kompetentās iestādes tīmekļa lapā, kā minēts Regulas (ES) 2018/1724 25. panta 4. punktā, vai ir pieejams Regulas (ES) 2018/1724 7. pantā minēto un III pielikumā uzskaitīto palīdzības un problēmu risināšanas pakalpojumu lietotājiem;

                        3)

                        “kopīgais infopanelis” ir saskarne, kas pakalpojumu sniedzējiem nodrošina piekļuvi vārtejas pārvaldības funkcijām, tostarp piekļuvi saišu repozitorijam, kas noteikts Regulas (ES) 2018/1724 19. pantā;

                        4)

                        “kopīgais datu repozitorijs” ir datu pārvaldības rīks, kas ir saistīts ar kopīgo infopaneli un nodrošina saskaņā ar Regulas (ES) 2018/1724 24. un 25. pantu ievākto lietotāju statistikas datu un atsauksmju vākšanu, uzglabāšanu, kopīgu izmantošanu, analīzi un attēlošanu;

                        5)

                        “pakalpojumu sniedzēji” ir visi turpmāk norādītie pakalpojumu sniedzēji:

                                    a)

                                    kompetentās iestādes Regulas (ES) 2018/1724 3. panta 4. punkta nozīmē;

                                    b)

                                    Komisija un Savienības struktūras, biroji un aģentūras, kas nodrošina informāciju, procedūras un palīdzības vai problēmu risināšanas pakalpojumus, uz ko attiecas Regula (ES) 2018/1724;

                                    c)

                                    Regulas (ES) 2018/1724 7. panta 3. punktā minētie palīdzības un problēmu risināšanas pakalpojumu sniedzēji;

                        6)

                        “tīkla pārvaldnieks” ir Komisija un Savienības struktūras, biroji un aģentūras vai subjekts, kas atbild par palīdzības un problēmu risināšanas pakalpojumu sniedzēju darba koordinēšanu un veic līdzīgus uzdevumus visās dalībvalstīs vai lielākajā daļā dalībvalstu.

            2. pants
            Konteksta dati

               1.   Kopā ar lietotāju statistikas datiem un lietotāju atsauksmju datiem, kuri attiecas uz informācijas tīmekļa lapām, kas ir saistītas ar vārteju, pakalpojumu sniedzēji nosūta tās tīmekļa lapas URL, uz kuru attiecas lietotāju statistikas dati vai lietotāju atsauksmes.

               2.   Pakalpojumu sniedzēji nodrošina, ka konteksta dati, tostarp aprakstošie elementi, kas ļauj identificēt tās tīmekļa lapas saturu, ar kuru ir saistīts URL, tiek sniegti šādā veidā:

                           a)

                           kā daļa no visu vārtejā esošo lapu metadatiem, kas strukturēti un formatēti tā, ka tos spēj atpazīt 4. punktā minētais rīks; vai

                           b)

                           tiešā veidā uz saišu repozitoriju kopā ar attiecīgo URL.

               3.   Šā panta 2. punktā minētos aprakstošos elementus veido šādi rādītāji, kas ir saistāmi ar dažādiem lapu veidiem, kā noteikts I pielikumā:

                           a)

                           dalībvalsts;

                           b)

                           reģionālais vai vietējais rādītājs, ja sniegtā informācija attiecas tikai uz reģionālo vai vietējo līmeni;

                           c)

                           valoda, kādā ir sniegta informācija attiecīgajā lapā;

                           d)

                           marķieris, kas norāda, ka lapa ir daļa no vārtejas;

                           e)

                           lapā nodrošinātais pakalpojuma vai pakalpojumu veids: informācija, procedūra vai palīdzības un problēmu risināšanas pakalpojums;

                           f)

                           norāde uz aptverto tematu, kas noteikts Regulas (ES) 2018/1724 I pielikumā, vai aptverto palīdzības un problēmu risināšanas pakalpojumu, kas noteikts minētās regulas III pielikumā vai iekļauts vārtejā saskaņā ar minētās regulas 7. pantu.

               4.   Komisija nodrošina rīku birku informācijas izgūšanai tieši no vārtejā esošajām tīmekļa lapām nolūkā šo informāciju uzglabāt kopīgajā datu repozitorijā kopā ar attiecīgajiem URL.

            II NODAĻA

            Statistikas dati

            3. pants
            Ar informācijas pakalpojumiem saistītu statistikas datu vākšana un nosūtīšana

               1.   Visi pakalpojumu sniedzēji par visām vārtejā esošajām tīmekļa lapām, kurās ir sniegta informācija par noteikumiem un pienākumiem, procedūrām, kā arī palīdzības un problēmu risināšanas pakalpojumiem un par kurām tie ir atbildīgi, vāc un nosūta datus par lapas skatījumu skaitu pārskata periodā sadalījumā pa:

                           a)

                           valstīm, no kurām lietotāji apmeklē tīmekļa lapu;

                           b)

                           tīmekļa lapas apmeklēšanai izmantoto ierīču veidiem.

               2.   Lai iespējotu statistikas datu automātisku nosūtīšanu uz kopīgo datu repozitoriju, pakalpojumu sniedzēji nodrošina, ka 1. punktā minēto statistikas datu vākšanai izmantotais tīmekļa datu analīzes rīks atbilst II pielikumā norādītajām tehniskās sadarbspējas prasībām.

               3.   Pakalpojumu sniedzēji 1. punktā minētos statistikas datus kopā ar to tīmekļa lapu URL, uz kurām statistikas dati attiecas, reizi mēnesī nosūta uz kopīgo datu repozitoriju, šādā nolūkā izmantojot Komisijas izstrādātu lietojumprogrammas saskarni.

               4.   Pakalpojumu sniedzējam, kurš mēģinājis nosūtīt statistikas datus uz kopīgo datu repozitoriju saskaņā ar 3. punktu, nosūta automātisku sekmīgas nosūtīšanas apstiprinājumu vai brīdinājumu, ja nosūtīšana nav bijusi sekmīga.

            4. pants
            Ar palīdzības un problēmu risināšanas pakalpojumiem saistītu statistikas datu vākšana, apkopošana un nosūtīšana

               1.   Šajā nodaļā palīdzības un problēmu risināšanas pakalpojuma pieprasījums ir jebkurš pieprasījums, kas iesniegts, izmantojot tiešsaistes veidlapu, e-pastu vai citu saziņas līdzekli. Ja palīdzības un problēmu risināšanas pakalpojumu sniedzēji vai tīkla pārvaldnieki nolemj, ka nav iespējams iekļaut statistikas datus par pieprasījumiem, kas saņemti telefoniski, tiešsaistes tērzēšanā vai klātienes apmeklējumos, tie attiecīgi informē Komisiju.

               2.   Palīdzības un problēmu risināšanas pakalpojumu sniedzēji vai tīkla pārvaldnieki paziņo kopīgajam datu repozitorijam pieprasījumu skaitu šādā sadalījumā:

                           a)

                           pieprasījumi no iedzīvotājiem vai uzņēmumiem;

                           b)

                           pieprasījumi no lietotājiem pārrobežu situācijā vai no lietotājiem valstī.

                     Pieprasījumu iedalījums a) un b) apakšpunktā minētajās kategorijās nav piemērojams, ja pakalpojumu piedāvā tikai vienai no abām a) vai b) apakšpunktā minētajām kategorijām.

               3.   Šā panta 2. punkta b) apakšpunkta nozīmē lietotājs pārrobežu situācijā ir lietotājs situācijā, kura visos aspektos neattiecas tikai uz vienu dalībvalsti.

               4.   Lai varētu vākt statistikas datus par konkrētu iesniegto pieprasījumu tematu, palīdzības un problēmu risināšanas pakalpojuma sniedzējs vai tīkla pārvaldnieks pirms pakalpojuma iekļaušanas vārtejā iesniedz Komisijai tematu kategoriju sarakstu.

               5.   Atbildes laiku aprēķina no pieprasījuma saņemšanas brīža līdz galīgās atbildes sniegšanas vai lietas slēgšanas brīdim, piemērojot to pašu pamatu, kas attiecas uz visiem termiņiem, kas jāievēro, vai vidējo vai paredzamo pakalpojuma sniegšanai vajadzīgo laiku, kas minēts Regulas (ES) 2018/1724 11. panta 1. punkta d) apakšpunktā.

               6.   Atbildes laikus aprēķina kalendārajās dienās kā vidējo atbildes laiku sešu mēnešu periodā.

               7.   Statistikas datus vāc un apkopo katra atsevišķa palīdzības un problēmu risināšanas pakalpojumu sniedzēja līmenī, un tajos norāda pakalpojumu sniedzēja dalībvalsti. Pirms pakalpojuma iekļaušanas vārtejā Komisija ar palīdzības un problēmu risināšanas pakalpojumu sniedzēju vai tīkla pārvaldnieku vienojas par kārtību, kādā statistikas datus nosūta uz kopīgo datu repozitoriju.

               8.   Palīdzības un problēmu risināšanas pakalpojumu sniedzēji vai tīkla pārvaldnieki nosūta apkopotos statistikas datus divas reizes gadā. Apkopotos statistikas datus par periodu no 1. janvāra līdz 30. jūnijam nosūta līdz 31. augustam, un statistikas datus par periodu no 1. jūlija līdz 31. decembrim nosūta līdz nākamā gada 28. februārim, izņemot gadījumus, kad ar Komisiju ir panākta cita vienošanās.

            5. pants
            Piekļuve statistikas datiem un to uzglabāšana

               1.   Statistikas datus, kas apkopoti un nosūtīti saskaņā ar šo nodaļu, uzglabā kopīgajā datu repozitorijā ne ilgāk kā trīs gadus pēc nosūtīšanas datuma. Pēc šā perioda beigām iepriekšminētos datus automātiski dzēš.
               Nedzēš datus, kuri darīti publiski pieejami saskaņā ar Regulas (ES) 2018/1724 24. panta 3. punkta pēdējo teikumu.

               2.   Komisija nodrošina, ka kopīgais infopanelis sniedz valstu koordinatoriem, pakalpojumu sniedzējiem un Komisijai iespēju:

                           a)

                           meklēt, šķirot un filtrēt datus;

                           b)

                           vizualizēt datus grafikos un diagrammās;

                           c)

                           iegūt datus ziņojumu formātā un tos lejupielādēt.

            III NODAĻA

            Lietotāju atsauksmes

            6. pants
            Kopīgā lietotāju atsauksmju rīka funkcijas

               1.   Regulas (ES) 2018/1724 25. panta 1. punktā minētais kopīgais lietotāju atsauksmju rīks ietver šādus elementus:

                           a)

                           jautājumus lietotāju atsauksmju un lietotāju vērtējumu iegūšanai, kā arī brīvā teksta lodziņu, kas attiecas uz tīmekļa lapām ar informāciju, procedūrām, kā arī palīdzības un problēmu risināšanas pakalpojumiem, kā norādīts III pielikumā;

                           b)

                           anketas ar detalizētiem jautājumiem par informācijas, tiešsaistes procedūru un palīdzības un problēmu risināšanas pakalpojumu kvalitāti, kuras aicina aizpildīt pēc tam, kad lietotājs ir iesniedzis sākotnējo atsauksmi;

                           c)

                           lietotāju atsauksmju automātisku nosūtīšanu uz kopīgo datu repozitoriju;

                           d)

                           tīmekļa vietnes, uz kuru attiecas lietotāju atsauksmes, URL tveršanu un nosūtīšanu kopā ar lietotāju atsauksmēm.

               2.   Lai vāktu lietotāju atsauksmes par informāciju un procedūrām, pakalpojumu sniedzēji var izvēlēties kopīgā atsauksmju rīka versiju, kas ietver brīvā teksta lodziņu, vai šā rīka versiju bez brīvā teksta lodziņa.

               3.   Komisija nodrošina, ka kopīgais infopanelis nosūta regulārus e-pasta ziņojumus visiem pakalpojumu sniedzējiem, kuri izmanto kopīgo lietotāju atsauksmju rīku, lai tiem atgādinātu, ka tie kopīgajā infopanelī var skatīt atsauksmes par to sniegtajiem pakalpojumiem.

               4.   Komisija kopīgo lietotāju atsauksmju rīku dara pieejamu visās Savienības oficiālajās valodās.

            7. pants
            Alternatīvo lietotāju atsauksmju rīku funkcijas

               1.   Pakalpojumu sniedzēju izmantotie alternatīvie lietotāju atsauksmju rīki ietver:

                           a)

                           līdzīgus jautājumus un vērtējuma sistēmu, kas nodrošina rezultātus, kuri ir salīdzināmi ar rezultātiem, ko sniedz kopīgais lietotāju atsauksmju rīks, kā arī attiecībā uz palīdzības un problēmu risināšanas pakalpojumiem – brīvā teksta lodziņu, kurā lietotāji var atstāt komentārus brīvā formā;

                           b)

                           saites uz kopīgajā lietotāju atsauksmju rīkā iekļautajām anketām atbilstoši pakalpojuma veidam;

                           c)

                           Komisijas nodrošinātu mehānismu, kas ļauj uz kopīgo datu repozitoriju nosūtīt atsauksmju datus kopā ar to tīmekļa lapu URL, uz kurām attiecas atsauksmes.

                     Lai vāktu lietotāju atsauksmes par informāciju un procedūrām, pakalpojumu sniedzēji var izvēlēties, vai iekļaut brīvā teksta lodziņu.

               2.   Pēc tam, kad lietotājs ir iesniedzis atbildes uz 1. punkta a) apakšpunktā minētajiem jautājumiem, lietotājs saņem apstiprinājuma ziņojumu ar aicinājumu sniegt detalizētākus komentārus, noklikšķinot uz 1. punkta b) apakšpunktā minētās saites. Saite novirza lietotājus uz lapu kopīgajā lietotāju atsauksmju rīkā, kurā ir atrodama anketa par atbilstību Regulā (ES) 2018/1724 noteiktajām kvalitātes prasībām.

               3.   Ja pakalpojumu sniedzējs jau vāc atsauksmes par jautājumiem, kas ir līdzīgi anketā iekļautajiem jautājumiem, 1. punkta b) apakšpunktu un 2. punktu nepiemēro.

            8. pants
            Lietotāju atsauksmju par tiešsaistes procedūrām vākšana
            Pakalpojumu sniedzēji integrē kopīgo vai alternatīvo lietotāju atsauksmju rīku tā, lai lietotājiem būtu ērti sniegt atsauksmes vai nu pēc pieprasījuma iesniegšanas, vai procesa beigās, ja lietotājs izvēlas neiesniegt pieprasījumu.

            9. pants
            Palīdzības un problēmu risināšanas pakalpojumu lietotāju atsauksmju vākšana
            Palīdzības un problēmu risināšanas pakalpojumu sniedzēji nodrošina, ka pakalpojumu lietotāji, ar kuriem iespējams sazināties digitāli, saņem uzaicinājumu sniegt atsauksmes par saņemto pakalpojumu, un šo uzaicinājumu nosūta vai nu kopā ar palīdzības un problēmu risināšanas pakalpojumu sniedzēja galīgo atbildi, vai nedaudz vēlāk, bet ne vēlāk kā 10 darbdienas pēc šīs galīgās atbildes nosūtīšanas.

            10. pants
            Lietotāju atsauksmju nosūtīšana

               1.   Visas atsauksmes, ko lietotāji sniedz, izmantojot kopīgo lietotāju atsauksmju rīku, kopā ar 2. pantā minētajām URL saitēm tūlīt pēc minēto atsauksmju sniegšanas automātiski nosūta uz kopīgo datu repozitoriju.

               2.   Pakalpojumu sniedzēji, kuri vāc atsauksmes, izmantojot alternatīvu lietotāju atsauksmju rīku, izmanto 7. panta 1. punkta c) apakšpunktā minēto mehānismu un nodrošina atbilstību II pielikumā noteiktajām tehniskās sadarbspējas prasībām, lai nodrošinātu, ka lietotāju atsauksmes uzreiz pēc to sniegšanas tiek vienlaikus nosūtītas valsts lietotāju atsauksmju saņēmējiem un uz kopīgo datu repozitoriju.
               Šie pakalpojumu sniedzēji kalendārā mēneša laikā saņemtās atsauksmes var arī nosūtīt visas kopā, asinhroni, piecu darbdienu laikā pēc attiecīgā kalendārā mēneša beigām.

               3.   Pakalpojumu sniedzēji, kuri izmanto alternatīvu lietotāju atsauksmju rīku, nodrošina, ka:

                           a)

                           uz kopīgo datu repozitoriju nosūta tikai atbildes uz jautājumiem un vērtējumus, kas atbilst kopīgajā lietotāju atsauksmju rīka iekļautajiem jautājumiem un vērtējumiem;

                           b)

                           brīvā formā sniegtās atsauksmes uz kopīgo datu repozitoriju nenosūta;

                           c)

                           to tīmekļa lapu URL, no kurām vāc atsauksmes, nosūta uz kopīgo datu repozitoriju kopā ar atsauksmēm.

               4.   Ja pakalpojumu sniedzēji atbilst 7. panta 3. punktā paredzētā izņēmuma piemērošanas kritērijiem, tie nodrošina, ka atbildes uz jautājumiem, kuri ir līdzīgi anketā iekļautajiem jautājumiem, nosūta uz kopīgo datu repozitoriju.

            11. pants
            Piekļuve lietotāju atsauksmēm un to uzglabāšana

               1.   Datus par lietotāju atsauksmēm uzglabā kopīgajā datu repozitorijā, kas ir saistīts ar kopīgo infopaneli.

               2.   Komisija nodrošina šādas tiesības piekļūt kopīgajā datu repozitorijā uzglabātajām lietotāju atsauksmēm:

                           a)

                           valstu koordinatoriem un Komisijai ir piekļuve lietotāju atsauksmēm, izņemot brīvā formā sniegtos komentārus;

                           b)

                           pakalpojumu sniedzējiem ir piekļuve lietotāju atsauksmēm par pakalpojumiem, par kuru sniegšanu tie ir atbildīgi, tostarp komentāriem brīvā formā, ko snieguši lietotāji, kuri izmanto kopīgo atsauksmju rīku.

               3.   Komisija nodrošina, ka lietotāju atsauksmes kopīgajā datu repozitorijā uzglabā ne ilgāk kā trīs gadus un pēc šā perioda automātiski dzēš.

               4.   Komisija nodrošina, ka kopīgais infopanelis tā lietotājiem ļauj:

                           a)

                           meklēt, šķirot un filtrēt atsauksmes;

                           b)

                           vizualizēt atsauksmes grafikos un diagrammās;

                           c)

                           iegūt datus ziņojumu formātā un tos lejupielādēt.

            12. pants
            Pienākumi

               1.   Pakalpojumu sniedzēji, kuri izmanto alternatīvus lietotāju atsauksmju rīkus, atbild par:

                           a)

                           to rīku darbību, ar kuru palīdzību tie saskaņā ar Regulu (ES) 2018/1724 vāc lietotāju atsauksmes;

                           b)

                           atsauksmju nosūtīšanu uz kopīgo datu repozitoriju, izmantojot Komisijas nodrošināto savstarpējā savienojuma pakalpojumu, tās nosūtot visas kopā vai izmantojot jebkādu citu nosūtīšanas veidu;

                           c)

                           šajā regulā noteikto tehnisko prasību izpildi;

                           d)

                           lietotāju atsauksmju vākšanai un nosūtīšanai izmantoto valsts rīku drošību.

               2.   Pakalpojumu sniedzēji, kuri izmanto kopīgo lietotāju atsauksmju rīku, atbild par to, ka saites uz šo rīku ir iekļautas atbilstīgi šai regulai.

               3.   Komisijas atbild par:

                           a)

                           kopīgā lietotāju atsauksmju rīka darbību, drošību un pieejamību;

                           b)

                           saitēm uz kopīgo atsauksmju rīku, kas iekļaujamas Savienības līmeņa tīmekļa vietnēs;

                           c)

                           1. punkta b) apakšpunktā minētā savstarpējā savienojuma pakalpojuma darbību;

                           d)

                           datu sūtījumu saņemšanai nepieciešamās infrastruktūras uzturēšanu un pieejamības nodrošināšanu.

            IV NODAĻA

            Nobeiguma noteikumi

            13. pants
            Personas dati

               1.   Palīdzības un problēmu risināšanas pakalpojumu gadījumā pakalpojumu sniedzēji vai tīkla pārvaldnieki nodrošina, ka to apkopotie un uz kopīgo datu repozitoriju nosūtītie statistikas dati neietver personas datus.

               2.   Kopīgais lietotāju atsauksmju rīks sniedz lietotājiem iespēju atstāt anonīmus komentārus par savu pieredzi saistībā ar vārtejā sniegtajiem pakalpojumiem. Brīvā teksta lodziņā iekļauj brīdinājumu, aicinot lietotājus nenorādīt personas datus.

            14. pants
            Stāšanās spēkā
            Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
            To piemēro no 2020. gada 12. decembra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 29. jūlijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 295, 21.11.2018., 1. lpp.

            (2)  Personas dati Eiropas Parlamenta un Padomes Regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.) izpratnē.

            (3)  Komisijas Lēmums (ES, Euratom) 2017/46 (2017. gada 10. janvāris) par komunikācijas un informācijas sistēmu drošību Eiropas Komisijā (OV L 6, 11.1.2017., 40. lpp.).

            I PIELIKUMS
            2. panta 3. punktā minētie birku izmantošanas rādītāji

                           Elementi, kas jāiekļauj vienotajā digitālajā vārtejā esošo tīmekļa lapu metadatu birku informācijā

                           Vispārējā daļa

                           Valsts kods

                           Vietējā līmeņa kods (attiecīgā gadījumā)

                           Pakalpojuma veids
                            (*1)

                           Lapas valoda

                           Joma, uz ko attiecas Regulas (ES) 2018/1724 I pielikums

                           Pakalpojums, uz ko attiecas Regulas (ES) 2018/1724 III pielikums vai 7. pants

                        Vienotā digitālā vārteja (VDV)

                        Saskaņā ar ISO 3166 Alpha 2 kodu (EL apzīmē Grieķiju)

                           Saskaņā ar NUTS 1-3 vai LAU

                        Saskaņā ar ISO 639-1 Alpha 2 kodu

                        A-Q

                        01-09

                        Pilns pakalpojuma nosaukums

                        Tīmekļa lapas ar informāciju par noteikumiem, tiesībām un pienākumiem

                        X

                        x

                           x

                        Informācija

                        x

                        x

                        x

                        Neattiecas

                        Tīmekļa lapas ar informāciju par procedūrām

                        X

                        x

                           x

                        Procedūra

                        x

                        x

                        x

                        Neattiecas

                        Tīmekļa lapas ar informāciju par palīdzības vai problēmu risināšanas pakalpojumiem

                        x

                        x

                           x

                        Palīdzība

                        x

                        Neattiecas

                        Neattiecas

                        x

               (*1)  Ja lapā ir informācija par vairāku veidu pakalpojumiem vai tā attiecas uz vairākām informācijas jomām, šajā lapā jāiekļauj vai ar to jāsasaista visi attiecīgie elementi.

            II PIELIKUMS

               3. panta 2. punktā un 10. panta 2. punktā minētās tehniskās prasības

               Datu nosūtīšana

            Lietojumprogrammu saskarnes (API) vārteja uzrādīs Representational State Transfer (REST) API. Katra pakalpojumu sniedzēja vākšanas sistēma var izsaukt šo API:

                        1)

                        reāllaikā – izsaukumu skaits nav ierobežots;

                        2)

                        regulāri, saskaņā ar pakalpojuma sniedzēja izvēlētu grafiku.

                  API drošība

            Saziņa ar API vārteju būs nodrošināta, izmantojot API atslēgu. Katram pakalpojumu sniedzējam būs konkrēta API atslēga. Šī atslēga ļaus garantēt drošu saziņu (kanāla šifrēšana) un saņemt informāciju par to, kurš pakalpojumu sniedzējs sūta datus (autentifikācija).

               API atslēgas būs pieejamas īpašā atbalsta tīmekļa lietojumprogrammā. Katrs pakalpojumu sniedzējs tīmekļa lietojumprogrammā ģenerēs savu atslēgu, lejupielādēs to un instalēs to savā lapā.

               Prasības datu nosūtīšanas iespējošanai

            Lai varētu veikt automātisku nosūtīšanu, 3. panta 2. punktā minētais tīmekļa analīzes rīks un 10. panta 2. punktā minētais alternatīvais lietotāju atsauksmju rīks:

                        a)

                        sniedz iespēju nosūtīt datus JSON formātā, izmantojot REST API;

                        b)

                        atbalsta drošus savienojumus ar hiperteksta pārsūtīšanas protokolu (HTTP), izmantojot Secure Sockets Layer (SSL) datu pārraides protokolu;

                        c)

                        atbalsta ISO 8601 datuma un laika attēlošanai. Datuma un laika datus rāda koordinētā universālā laika formātā (UTC);

                        d)

                        atbalsta unikālu nosūtīšanas identifikatoru. Pakalpojumu sniedzējs aizgādā datus ar unikālu identifikatoru, kas ir nodrošināts ar API starpniecību. Ja pakalpojumu sniedzējs pieņem lēmumu veikt izmaiņas šajos datos, tam ir jāaizgādā labojums ar šo pašu unikālo identifikatoru.

                  Statistikas datu nosūtīšanas biežums nedrīkst mainīt JSON datnes struktūru. Piemēram, JSON var ietvert objektu masīvu (vienu uz atsauces perioda statistikas datu kopu), masīvu ar garumu n.
            Komisija nodrošina detalizētu tehnisku aprakstu par API lietotāju atsauksmēm un statistikas datiem.

            III PIELIKUMS

               Jautājumi lietotāju atsauksmju saņemšanai kopīgajā lietotāju atsauksmju rīkā, kas minēts 6. panta 1. punkta a) apakšpunktā

                        1.

                        Jautājumi saistībā ar informāciju tīmekļa lapās

                                    •

                                    Vai atradāt meklēto? (savstarpēji izslēdzošas opcijas: JĀ/NĒ/DAĻĒJI) [obligāti aizpildāms lauks] (*1)

                                    •

                                    Novērtējiet šo lapu (atzīmējiet vērtējumu no 1 līdz 5) [obligāti aizpildāms lauks]

                                    •

                                    Palīdziet mums ieviest uzlabojumus (brīvā teksta lodziņš) [neobligāti aizpildāms lauks]

                        2.

                        Ar procedūrām saistīti jautājumi

                                    •

                                    Novērtējiet to, cik vienkārši bija izmantot šo procedūru (atzīmējiet vērtējumu no 1 līdz 5) [obligāti aizpildāms lauks]

                                    •

                                    Palīdziet mums ieviest uzlabojumus (brīvā teksta lodziņš) [neobligāti aizpildāms lauks]

                        3.

                        Ar palīdzības un problēmu risināšanas pakalpojumiem saistīti jautājumi

                                    •

                                    Novērtējiet sniegto pakalpojumu (atzīmējiet vērtējumu no 1 līdz 5) [obligāti aizpildāms lauks]

                                    •

                                    Palīdziet mums ieviest uzlabojumus (brīvā teksta lodziņš) [neobligāti aizpildāms lauks]

                  Lietotāju atsauksmju rīku atsauksmēm par informāciju un procedūrām sagatavos divās versijās: viena versija ietvers brīvā teksta lodziņu, savukārt otrā versijā šā brīvā teksta lodziņa nebūs, tādējādi pakalpojumu sniedzēji varēs izvēlēties, kuru no versijām izmantot saskaņā ar 6. panta 2. punktu.

               (*1)  Iekavās “[…]” sniegtais teksts ietver informāciju par laukiem, kas tiks izmantoti kopīgajā lietotāju atsauksmju rīkā.


title: Padomes Īstenošanas regula (ES) 2020/1124 (2020. gada 30. jūlijs), ar kuru īsteno Regulu (ES) 2016/1686, ar ko nosaka papildu ierobežojošus pasākumus, kas vērsti pret ISIL (Da’esh) un Al-Qaida un ar tām saistītām fiziskām un juridiskām personām, vienībām vai struktūrām

text:
                  30.7.2020

                  LV

                  Eiropas Savienības Oficiālais Vēstnesis

                  L 246/1

         PADOMES ĪSTENOŠANAS REGULA (ES) 2020/1124
         (2020. gada 30. jūlijs),
         ar kuru īsteno Regulu (ES) 2016/1686, ar ko nosaka papildu ierobežojošus pasākumus, kas vērsti pret ISIL (Da’esh) un Al-Qaida un ar tām saistītām fiziskām un juridiskām personām, vienībām vai struktūrām
         Eiropas Savienības Padome,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2016/1686 (2016. gada 20. septembris), ar ko nosaka papildu ierobežojošus pasākumus, kas vērsti pret ISIL (Da’esh) un Al-Qaida un ar tām saistītām fiziskām un juridiskām personām, vienībām vai struktūrām (1), un jo īpaši tās 4. panta 1. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:

                     (1)

                     Padome 2016. gada 20. septembrī pieņēma Regulu (ES) 2016/1686.

                     (2)

                     Ņemot vērā to, ka ISIL (Da’esh) un Al-Qaida un ar tām saistītas fiziskas un juridiskas personas, vienības vai struktūras turpina radīt draudus, Regulas (ES) 2016/1686 I pielikumā iekļautajam fizisko un juridisko personu, vienību vai struktūru sarakstam būtu jāpievieno viena persona.

                     (3)

                     Tāpēc Regula (ES) 2016/1686 būtu attiecīgi jāgroza,

               IR PIEŅĒMUSI ŠO REGULU.

            1. pants
            Regulas (ES) 2016/1686 I pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 30. jūlijā

                  Padomes vārdā –

                  priekšsēdētājs

               M. ROTH

            (1)  OV L 255, 21.9.2016., 1. lpp.

            PIELIKUMS
            Regulas (ES) 2016/1686 I pielikumā iekļautajā sarakstā pievieno šādu ierakstu:

                           “6.

                              Bryan D’ANCONA; dzimšanas datums: 1997. gada 26. janvāris; dzimšanas vieta: Nice (Francija); valstspiederība: Francijas.”


title: Padomes Īstenošanas regula (ES) 2020/1125 (2020. gada 30. jūlijs), ar ko īsteno Regulu (ES) 2019/796 par ierobežojošiem pasākumiem pret kiberuzbrukumiem, kuri apdraud Savienību vai tās dalībvalstis

text:
                  30.7.2020

                  LV

                  Eiropas Savienības Oficiālais Vēstnesis

                  L 246/4

         PADOMES ĪSTENOŠANAS REGULA (ES) 2020/1125
         (2020. gada 30. jūlijs),
         ar ko īsteno Regulu (ES) 2019/796 par ierobežojošiem pasākumiem pret kiberuzbrukumiem, kuri apdraud Savienību vai tās dalībvalstis
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2019/796 (2019. gada 17. maijs) par ierobežojošiem pasākumiem pret kiberuzbrukumiem, kuri apdraud Savienību vai tās dalībvalstis (1), un jo īpaši tās 13. panta 1. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:

                     (1)

                     Padome 2019. gada 17. maijā pieņēma Regulu (ES) 2019/796.

                     (2)

                     Mērķtiecīgi ierobežojoši pasākumi pret kiberuzbrukumiem ar būtisku ietekmi, kas ir ārējs apdraudējums Savienībai vai tās dalībvalstīm, ir to pasākumu skaitā, kuri iekļauti Savienības satvarā vienotai diplomātiskajai reakcijai uz ļaunprātīgām kiberdarbībām (kiberdiplomātijas instrumentu kopums), un ir svarīgs instruments, lai atturētu no šādām darbībām un reaģētu uz tām. Ierobežojošus pasākumus var arī piemērot, reaģējot uz kiberuzbrukumiem ar būtisku ietekmi, kas veikti pret trešām valstīm vai starptautiskām organizācijām, ja tas tiek uzskatīts par nepieciešamu, lai sasniegtu Līguma par Eiropas Savienību 21. panta attiecīgajos noteikumos izklāstītos kopējos ārpolitikas un drošības politikas mērķus.

                     (3)

                     Padome 2018. gada 16. aprīlī pieņēma secinājumus, kuros tā stingri nosodīja informācijas un komunikācijas tehnoloģiju ļaunprātīgu izmantošanu, tostarp kiberuzbrukumos, kas publiski zināmi kā “WannaCry” un “NotPetya” un kas izraisīja nozīmīgu kaitējumu un ekonomiskus zaudējumus Savienībā un ārpus tās. 2018. gada 4. oktobrī Eiropadomes un Eiropas Komisijas priekšsēdētāji un Savienības Augstā pārstāve ārlietās un drošības politikas jautājumos (“Augstā pārstāve”) kopīgajā paziņojumā pauda nopietnas bažas par mēģinājumu veikt kiberuzbrukumu Ķīmisko ieroču aizlieguma organizācijai (OPCW) Nīderlandē nolūkā graut tās integritāti – agresīvu aktu, ar ko tika izrādīta necieņa OPCW svarīgajai sūtībai. Augstā pārstāve Savienības vārdā sniegtā deklarācijā 2019. gada 12. aprīlī mudināja attiecīgos aktorus izbeigt īstenot ļaunprātīgas kiberdarbības, kuru mērķis ir graut Savienības integritāti, drošību un ekonomisko konkurētspēju, tostarp tādas intelektuālā īpašuma zādzības, ko iespējamu dara kibertelpa. Šādas zādzības, ko iespējamu dara kibertelpa, ietver zādzības, ko veicis aktors, kas publiski zināms kā “APT10” (“Advanced Persistent Threat 10”).

                     (4)

                     Šajā sakarā un lai novērstu un nepieļautu nepārtrauktu un arvien spēcīgāku ļaunprātīgu rīcību kibertelpā, atturētu no tās un reaģētu uz to, Regulas (ES) 2019/796 I pielikumā ietvertajā to fizisko un juridisko personu, vienību un struktūru sarakstā, kurām piemēro ierobežojošus pasākumus, būtu jāiekļauj sešas fiziskas personas un trīs vienības vai struktūras. Minētās personas un vienības vai struktūras ir atbildīgas par kiberuzbrukumiem vai kiberuzbrukumu mēģinājumiem, tostarp kiberuzbrukuma mēģinājumiem pret OPCW un kiberuzbrukumiem, kas publiski zināmi kā “WannaCry” un “NotPetya”, kā arī “Operation Cloud Hopper”, vai ir tos atbalstījušas, vai bijušas tajos iesaistītas vai ir tos sekmējušas.

                     (5)

                     Tāpēc Regula (ES) 2019/796 būtu attiecīgi jāgroza,

               IR PIEŅĒMUSI ŠO REGULU.

            1. pants
            Regulas (ES) 2019/796 I pielikumu groza saskaņā ar šīs regulas pielikumu.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 30. jūlijā

                  Padomes vārdā –

                  priekšsēdētājs

               M. ROTH

            (1)  OV L 129I, 17.5.2019., 1. lpp.

            PIELIKUMS
            Regulas (ES) 2019/796 I pielikumā iekļauto fizisko un juridisko personu, vienību un struktūru sarakstu papildina ar turpmāk minētajām personām un vienībām vai struktūrām:

               “A.   Fiziskas personas

                           Vārds

                           Identifikācijas informācija

                           Pamatojums

                           Sarakstā iekļaušanas datums

                           1.

                           GAO Qiang

                           Dzimšanas vieta: Shandong province, Ķīna
                           Adrese: Room 1102, Guanfu Mansion, 46 Xinkai Road, Hedong District, Tianjin, China
                           Valstspiederība: Ķīnas
                           Dzimums: vīrietis

                              Gao Qiang ir iesaistīts “Operation Cloud Hopper” – virknē kiberuzbrukumu ar būtisku ietekmi, kuru izcelsme ir ārpus Savienības un kuri rada ārēju apdraudējumu Savienībai vai tās dalībvalstīm, un ar būtisku ietekmi uz trešām valstīm.
                           “Operation Cloud Hopper” bija vērsta pret daudznacionālu uzņēmumu informācijas sistēmām, kuri atrodas sešos kontinentos, tostarp to uzņēmumu informācijas sistēmām, kuri atrodas Savienībā, un tās ietvaros neatļauti piekļuva komerciāli sensitīviem datiem, tādējādi radot ievērojamus ekonomiskus zaudējumus.

                           30.7.2020.

                           “Operation Cloud Hopper” veica aktors, kas publiski zināms kā “APT10” (“Advanced Persistent Threat 10”) (jeb “Red Apollo”, “CVNX”, “Stone Panda”, “MenuPass” un “Potassium”).

                              Gao Qiang var būt saistīts ar APT10, tostarp esot saistīts ar APT10 vadības un kontroles infrastruktūru. Turklāt Gao Qiang bija nodarbināts Huaying Haitai – vienībā, kas iekļauta sarakstā, jo sniedza atbalstu “Operation Cloud Hopper” un sekmēja to. Viņam ir saiknes ar Zhang Shilong, kurš arī ir iekļauts sarakstā saistībā ar “Operation Cloud Hopper”. Tāpēc Gao Qiang ir saistīts gan ar Huaying Haitai, gan ar Zhang Shilong.

                           2.

                           ZHANG Shilong

                           Adrese: Hedong, Yuyang Road No 121, Tianjin, China
                           Valstspiederība: Ķīnas
                           Dzimums: vīrietis

                              Zhang Shilong ir iesaistīts “Operation Cloud Hopper” – virknē kiberuzbrukumu ar būtisku ietekmi, kuru izcelsme ir ārpus Savienības un kuri rada ārēju apdraudējumu Savienībai vai tās dalībvalstīm, un ar būtisku ietekmi uz trešām valstīm.
                           “Operation Cloud Hopper” bija vērsta pret daudznacionālu uzņēmumu informācijas sistēmām, kuri atrodas sešos kontinentos, tostarp to uzņēmumu informācijas sistēmām, kuri atrodas Savienībā, un tās ietvaros neatļauti piekļuva komerciāli sensitīviem datiem, tādējādi radot ievērojamus ekonomiskus zaudējumus.
                           “Operation Cloud Hopper” veica aktors, kas publiski zināms kā “APT10” (“Advanced Persistent Threat 10”) (jeb “Red Apollo”, “CVNX”, “Stone Panda”, “MenuPass” un “Potassium”).

                           30.7.2020.

                              Zhang Shilong var būt saistīts ar APT10, tostarp saistībā ar ļaunprogrammatūru, ko viņš izstrādāja un testēja saistībā ar APT10 veiktajiem kiberuzbrukumiem. Turklāt Zhang Shilong bija nodarbināts Huaying Haitai – vienībā, kas iekļauta sarakstā, jo sniedza atbalstu “Operation Cloud Hopper” un sekmēja to. Viņam ir saiknes ar Gao Qiang, kurš arī ir iekļauts sarakstā saistībā ar “Operation Cloud Hopper”. Tāpēc Zhang Shilong ir saistīts gan ar Huaying Haitai, gan ar Gao Qiang.

                           3.

                           Alexey Valeryevich MININ

                           Алексей Валерьевич МИНИН
                           Dzimšanas datums: 1972. gada 27. maijs
                           Dzimšanas vieta: Perm Oblast, Krievijas PFSR (tagad Krievijas Federācija)
                           Pases numurs: 120017582
                           Izdevusi Krievijas Federācijas Ārlietu ministrija Derīga no 2017. gada 17. aprīļa līdz 2022. gada 17. aprīlim
                           Vieta: Moscow, Krievijas Federācija
                           Valstspiederība: Krievijas
                           Dzimums: vīrietis

                              Alexey Minin piedalījās kiberuzbrukuma ar potenciāli būtisku ietekmi mēģinājumā pret Ķīmisko ieroču aizlieguma organizāciju (OPCW) Nīderlandē.
                           Būdams cilvēku veiktas izlūkošanas atbalsta virsnieks Krievijas Federācijas Bruņoto spēku Ģenerālštāba Galvenajā pārvaldē (GU/GRU), Alexey Minin bija četru Krievijas militārās izlūkošanas virsnieku komandā, kuri 2018. gada aprīlī mēģināja neatļauti piekļūt OPCW
                              WiFi tīklam Hāgā, Nīderlandē. Kiberuzbrukuma mēģinājuma mērķis bija ielauzties OPCW
                              WiFi tīklā – ja tas izdotos, būtu tikusi apdraudēta tīkla drošība un OPCW notiekošais izmeklēšanas darbs. Nīderlandes Aizsardzības izlūkošanas un drošības dienests (DISS) (Militaire Inlichtingen- en Veiligheidsdienst – MIVD) apturēja kiberuzbrukuma mēģinājumu, tādējādi novēršot nopietnu kaitējumu OPCW.

                           30.7.2020.

                           4.

                           Aleksei Sergeyvich MORENETS

                           Алексей Сергеевич МОРЕНЕЦ
                           Dzimšanas datums: 1977. gada 31. jūlijs
                           Dzimšanas vieta: Murmanskaya Oblast, Krievijas PFSR (tagad Krievijas Federācija)
                           Pases numurs: 100135556
                           Izdevusi Krievijas Federācijas Ārlietu ministrija Derīga no 2017. gada 17. aprīļa līdz 2022. gada 17. aprīlim
                           Vieta: Moscow, Krievijas Federācija
                           Valstspiederība: Krievijas
                           Dzimums: vīrietis

                              Aleksei Morenets piedalījās kiberuzbrukuma ar potenciāli būtisku ietekmi mēģinājumā pret Ķīmisko ieroču aizlieguma organizāciju (OPCW) Nīderlandē.
                           Būdams kiberoperāciju darbinieks Krievijas Federācijas Bruņoto spēku Ģenerālštāba Galvenajā pārvaldē (GU/GRU), Aleksei Morenets bija četru Krievijas militārās izlūkošanas virsnieku komandā, kuri 2018. gada aprīlī mēģināja neatļauti piekļūt OPCW
                              WiFi tīklam Hāgā, Nīderlandē. Kiberuzbrukuma mēģinājuma mērķis bija ielauzties OPCW
                              WiFi tīklā – ja tas izdotos, būtu tikusi apdraudēta tīkla drošība un OPCW notiekošais izmeklēšanas darbs. Nīderlandes Aizsardzības izlūkošanas un drošības dienests (DISS) (Militaire Inlichtingen- en Veiligheidsdienst – MIVD) apturēja kiberuzbrukuma mēģinājumu, tādējādi novēršot nopietnu kaitējumu OPCW.

                           30.7.2020.

                           5.

                           Evgenii Mikhaylovich SEREBRIAKOV

                           Евгений Михайлович СЕРЕБРЯКОВ
                           Dzimšanas datums: 1981. gada 26. jūlijs
                           Dzimšanas vieta: Kursk, Krievijas PFSR (tagad Krievijas Federācija)
                           Pases numurs: 100135555
                           Izdevusi Krievijas Federācijas Ārlietu ministrija Derīga no 2017. gada 17. aprīļa līdz 2022. gada 17. aprīlim
                           Vieta: Moscow, Krievijas Federācija
                           Valstspiederība: Krievijas
                           Dzimums: vīrietis

                              Evgenii Serebriakov piedalījās kiberuzbrukuma ar potenciāli būtisku ietekmi mēģinājumā pret Ķīmisko ieroču aizlieguma organizāciju (OPCW) Nīderlandē.
                           Būdams kiberoperāciju darbinieks Krievijas Federācijas Bruņoto spēku Ģenerālštāba Galvenajā pārvaldē (GU/GRU), Evgenii Serebriakov bija četru Krievijas militārās izlūkošanas virsnieku komandā, kuri 2018. gada aprīlī mēģināja neatļauti piekļūt OPCW
                              WiFi tīklam Hāgā, Nīderlandē. Kiberuzbrukuma mēģinājuma mērķis bija ielauzties OPCW
                              WiFi tīklā – ja tas izdotos, būtu tikusi apdraudēta tīkla drošība un OPCW notiekošais izmeklēšanas darbs. Nīderlandes Aizsardzības izlūkošanas un drošības dienests (DISS) (Militaire Inlichtingen- en Veiligheidsdienst – MIVD) apturēja kiberuzbrukuma mēģinājumu, tādējādi novēršot nopietnu kaitējumu OPCW.

                           30.7.2020.

                           6.

                           Oleg Mikhaylovich SOTNIKOV

                           Олег Михайлович СОТНИКОВ
                           Dzimšanas datums: 1972. gada 24. augusts
                           Dzimšanas vieta: Ulyanovsk, Krievijas PFSR (tagad Krievijas Federācija)
                           Pases numurs: 120018866
                           Izdevusi Krievijas Federācijas Ārlietu ministrija Derīga no 2017. gada 17. aprīļa līdz 2022. gada 17. aprīlim
                           Vieta: Moscow, Krievijas Federācija
                           Valstspiederība: Krievijas
                           Dzimums: vīrietis

                              Oleg Sotnikov piedalījās kiberuzbrukuma ar potenciāli būtisku ietekmi mēģinājumā pret Ķīmisko ieroču aizlieguma organizāciju (OPCW) Nīderlandē.
                           Būdams cilvēku veiktas izlūkošanas atbalsta virsnieks Krievijas Federācijas Bruņoto spēku Ģenerālštāba Galvenajā pārvaldē (GU/GRU), Oleg Sotnikov bija četru Krievijas militārās izlūkošanas virsnieku komandā, kuri 2018. gada aprīlī mēģināja neatļauti piekļūt OPCW
                              WiFi tīklam Hāgā, Nīderlandē. Kiberuzbrukuma mēģinājuma mērķis bija ielauzties OPCW
                              WiFi tīklā – ja tas izdotos, būtu tikusi apdraudēta tīkla drošība un OPCW notiekošais izmeklēšanas darbs. Nīderlandes Aizsardzības izlūkošanas un drošības dienests (DISS) (Militaire Inlichtingen- en Veiligheidsdienst – MIVD) apturēja kiberuzbrukuma mēģinājumu, tādējādi novēršot nopietnu kaitējumu OPCW.

                           30.7.2020.

                     B.   Juridiskas personas, vienības un struktūras

                           Nosaukums

                           Identifikācijas informācija

                           Pamatojums

                           Sarakstā iekļaušanas datums

                           1.

                           Tianjin Huaying Haitai Science and Technology Development Co. Ltd (Huaying Haitai)

                           jeb Haitai Technology Development Co. Ltd

                           Vieta: Tianjin, Ķīna

                              Huaying Haitai sniedza finansiālu, tehnisku vai materiālu atbalstu “Operation Cloud Hopper” – virknei kiberuzbrukumu ar būtisku ietekmi, kuru izcelsme ir ārpus Savienības un kuri rada ārēju apdraudējumu Savienībai vai tās dalībvalstīm, un ar būtisku ietekmi uz trešām valstīm – un sekmēja to.
                           “Operation Cloud Hopper” bija vērsta pret daudznacionālu uzņēmumu informācijas sistēmām, kuri atrodas sešos kontinentos, tostarp to uzņēmumu informācijas sistēmām, kuri atrodas Savienībā, un tās ietvaros neatļauti piekļuva komerciāli sensitīviem datiem, tādējādi radot ievērojamus ekonomiskus zaudējumus.
                           “Operation Cloud Hopper” veica aktors, kas publiski zināms kā “APT10” (“Advanced Persistent Threat 10”) (jeb “Red Apollo”, “CVNX”, “Stone Panda”, “MenuPass” un “Potassium”).

                              Huaying Haitai var būt saistīts ar APT10. Turklāt Huaying Haitai nodarbināja Gao Qiang un Zhang Shilong, kuri abi ir iekļauti sarakstā saistībā ar “Operation Cloud Hopper”. Tāpēc Huaying Haitai ir saistīts ar Gao Qiang un Zhang Shilong.

                           30.7.2020.

                           2.

                           Chosun Expo

                           jeb Chosen Expo; Korea Export Joint Venture

                           Vieta: KTDR

                              Chosun Expo sniedza finansiālu, tehnisku vai materiālu atbalstu virknei kiberuzbrukumu ar būtisku ietekmi, kuru izcelsme ir ārpus Savienības un kuri rada ārēju apdraudējumu Savienībai vai tās dalībvalstīm, un ar būtisku ietekmi uz trešām valstīm, tostarp kiberuzbrukumiem, kas publiski zināmi kā “WannaCry”, un kiberuzbrukumiem pret Polijas Finanšu uzraudzības iestādi un “Sony Pictures Entertainment”, kā arī kiberzādzībai no Bangladesh Bank un kiberzādzības mēģinājumam no Vietnam Tien Phong Bank, un sekmēja tos.
                           “WannaCry” traucēja informācijas sistēmu darbību visā pasaulē, uzbrūkot informācijas sistēmām ar izspiedējprogrammatūru un bloķējot piekļuvi datiem. Tā ietekmēja uzņēmumu informācijas sistēmas ESavienībāS, tostarp informācijas sistēmas, kas saistītas ar pakalpojumiem, kuri nepieciešami pamatpakalpojumu un saimnieciskās darbības uzturēšanai dalībvalstīs.
                           “WannaCry” veica aktors, kas publiski zināms kā “APT38” (“Advanced Persistent Threat 38”) vai “Lazarus Group”.

                              Chosun Expo var būt saistīts ar APT38/Lazarus Group, tostarp ar kiberuzbrukumiem izmantoto kontu starpniecību.

                           30.7.2020.

                           3.

                           Krievijas Federācijas Bruņoto spēku Ģenerālštāba (GU/GRU) Galvenais īpašo tehnoloģiju centrs (GTsST)

                           Adrese: Kirova iela 22, Maskava, Krievijas Federācija

                           Krievijas Federācijas Bruņoto spēku Ģenerālštāba (GU/GRU) Galvenais īpašo tehnoloģiju centrs (GTsST), zināms arī ar lauka pasta numuru 74455, ir atbildīgs par kiberuzbrukumiem ar būtisku ietekmi, kuru izcelsme ir ārpus Savienības un kuri rada ārēju apdraudējumu Savienībai vai tās dalībvalstīm, un par kiberuzbrukumiem ar būtisku ietekmi uz trešām valstīm, tostarp kiberuzbrukumiem, kas publiski zināmi kā “NotPetya” vai “EternalPetya”, 2017. gad jūnijā un kiberuzbrukumiem, kas vērsti pret Ukrainas elektrotīklu, 2015. un 2016. gada ziemā.
                           “NotPetya” vai “EternalPetya” padarīja datus nepieejamus vairākos uzņēmumos Savienībā, citviet Eiropā un pasaulē, uzbrūkot datoriem ar izspiedējprogrammatūru un bloķējot piekļuvi datiem, kas cita starpā radīja ievērojamus ekonomiskus zaudējumus. Kiberuzbrukums Ukrainas elektrotīklam noveda pie tā, ka tā daļas ziemā tika atslēgtas.

                           30.7.2020.”

                           “NotPetya” vai “EternalPetya” veica aktors, kas ir publiski zināms kā “Sandworm” (jeb “Sandworm Team”, “BlackEnergy Group”, “Voodoo Bear”, “Quedagh”, “Olympic Destroyer” un “Telebots”) un kas stāv arī aiz uzbrukuma Ukrainas elektrotīklam.
                           Krievijas Federācijas Bruņoto spēku Ģenerālštāba Galvenajam īpašo tehnoloģiju centram ir aktīva loma Sandworm veiktajās kiberdarbībās, un tas var būt saistīts ar Sandworm.


title: Padomes Īstenošanas regula (ES) 2020/1128 (2020. gada 30. jūlijs), ar ko īsteno 2. panta 3. punktu Regulā (EK) Nr. 2580/2001 par īpašiem ierobežojošiem pasākumiem, kas terorisma apkarošanas nolūkā vērsti pret konkrētām personām un organizācijām, un ar ko atceļ Īstenošanas regulu (ES) 2020/19

text:
                  31.7.2020

                  LV

                  Eiropas Savienības Oficiālais Vēstnesis

                  L 247/1

         PADOMES ĪSTENOŠANAS REGULA (ES) 2020/1128
         (2020. gada 30. jūlijs),
         ar ko īsteno 2. panta 3. punktu Regulā (EK) Nr. 2580/2001 par īpašiem ierobežojošiem pasākumiem, kas terorisma apkarošanas nolūkā vērsti pret konkrētām personām un organizācijām, un ar ko atceļ Īstenošanas regulu (ES) 2020/19
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (EK) Nr. 2580/2001 (2001. gada 27. decembris) par īpašiem ierobežojošiem pasākumiem, kas terorisma apkarošanas nolūkā vērsti pret konkrētām personām un organizācijām (1), un jo īpaši tās 2. panta 3. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:

                     (1)

                     Padome 2020. gada 13. janvārī pieņēma Īstenošanas regulu (ES) 2020/19 (2), ar ko īsteno 2. panta 3. punktu Regulā (EK) Nr. 2580/2001 un izveido atjauninātu to personu, grupu un organizāciju sarakstu, kurām piemēro Regulu (EK) Nr. 2580/2001 (“saraksts”).

                     (2)

                     Padome praktisko iespēju robežās visām personām, grupām un organizācijām ir sniegusi pamatojumu, kāpēc tās ir ietvertas sarakstā.

                     (3)

                     Publicējot paziņojumu Eiropas Savienības Oficiālajā Vēstnesī, Padome informēja sarakstā uzskaitītās personas, grupas un organizācijas par to, ka tā ir nolēmusi arī turpmāk atstāt tās sarakstā. Minētajām personām, grupām un organizācijām Padome paziņoja arī to, ka ir iespējams pieprasīt Padomes pamatojumu, kādēļ tās ir iekļautas sarakstā, ja tās tādu pamatojumu vēl nav saņēmušas.

                     (4)

                     Padome ir pārskatījusi sarakstu, kā prasīts Regulas (EK) Nr. 2580/2001 2. panta 3. punktā. Veicot minēto pārskatīšanu, Padome ņēma vērā attiecīgo personu un organizāciju iesniegtos apsvērumus, kā arī atjaunināto informāciju, kas saņemta no kompetentajām valsts iestādēm par sarakstā iekļauto personu un organizāciju statusu valsts līmenī.

                     (5)

                     Padome ir pārliecinājusies, ka Padomes Kopējās nostājas 2001/931/KĀDP (3) 1. panta 4. punktā minētās kompetentās iestādes ir pieņēmušas lēmumus attiecībā uz visām sarakstā iekļautajām personām, grupām un organizācijām par to, ka tās ir bijušas iesaistītas terora aktos Kopējās nostājas 2001/931/KĀDP 1. panta 2. un 3. punkta nozīmē. Padome ir arī secinājusi, ka tām personām, grupām un organizācijām, uz kurām attiecas Kopējās nostājas 2001/931/KĀDP 2., 3. un 4. pants, būtu jāturpina piemērot Regulā (EK) Nr. 2580/2001 paredzētos konkrētos ierobežojošos pasākumus.

                     (6)

                     Padome ir secinājusi, ka vairs nav iemesla vienu personu atstāt to personu, grupu un organizāciju sarakstā, kurām piemēro Kopējās nostājas 2001/931/KĀDP 2., 3. un 4. pantu.

                     (7)

                     Saraksts būtu attiecīgi jāatjaunina, un Īstenošanas regula (ES) 2020/19 būtu jāatceļ,

               IR PIEŅĒMUSI ŠO REGULU.

            1. pants
            Regulas (EK) Nr. 2580/2001 2. panta 3. punktā paredzētais saraksts ir izklāstīts šīs regulas pielikumā.

            2. pants
            Īstenošanas regula (ES) 2020/19 ar šo tiek atcelta.

            3. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 30. jūlijā

                  Padomes vārdā –

                  priekšsēdētājs

               M. ROTH

            (1)  OV L 344, 28.12.2001., 70. lpp.

            (2)  Padomes Īstenošanas regula (ES) 2020/19 (2020. gada 13. janvāris) ar ko īsteno 2. panta 3. punktu Regulā (EK) Nr. 2580/2001 par īpašiem ierobežojošiem pasākumiem, kas terorisma apkarošanas nolūkā vērsti pret konkrētām personām un organizācijām, un ar ko atceļ Īstenošanas regulu (ES) 2019/1337 (OV L 8I, 14.1.2020., 1. lpp.).

            (3)  Padomes Kopējā nostāja 2001/931/KĀDP (2001. gada 27. decembris) par konkrētu pasākumu īstenošanu cīņā pret terorismu (OV L 344, 28.12.2001., 93. lpp.).

            PIELIKUMS

               TO PERSONU, GRUPU UN ORGANIZĀCIJU SARAKSTS, KAS MINĒTAS 1. PANTĀ

            I.   PERSONAS

                        1.

                           ABDOLLAHI Hamed (jeb Mustafa Abdullahi), dzimis 11.8.1960. Irānā. Pases numurs: D9004878.

                        2.

                           AL-NASSER, Abdelkarim Hussein Mohamed, dzimis Al Ihsa (Saūda Arābija), Saūda Arābijas pilsonis.

                        3.

                           AL YACOUB, Ibrahim Salih Mohammed, dzimis 16.10.1966. Tarut (Saūda Arābija), Saūda Arābijas pilsonis.

                        4.

                           ARBABSIAR Manssor (jeb Mansour Arbabsiar), dzimis 6.3.1955. vai 15.3.1955. Irānā. Irānas un ASV valstspiederīgais, pases numurs: C2002515 (Irāna); pases numurs: 477845448 (ASV). Valsts izdota personu apliecinoša dokumenta numurs: 07442833, derīguma termiņš – 15.3.2016. (ASV izdota vadītāja apliecība).

                        5.

                           ASSADI Assadollah, dzimis 22.12.1971. Teherānā (Irāna), Irānas valstspiederīgais. Irānas diplomātiskās pases numurs: D9016657.

                        6.

                           BOUYERI, Mohammed (jeb Abu ZUBAIR, jeb SOBIAR, jeb Abu ZOUBAIR), dzimis 8.3.1978. Amsterdamā (Nīderlande).

                        7.

                           EL HAJJ, Hassan Hassan, dzimis 22.3.1988. Zaghdraiya, Sidon, Libānā, Kanādas pilsonis. Pases numurs: JX446643 (Kanāda).

                        8.

                           HASHEMI MOGHADAM Saeid, dzimis 6.8.1962. Teherānā (Irāna), Irānas valstspiederīgais. Pases numurs: D9016290, derīga līdz 4.2.2019.

                        9.

                           IZZ-AL-DIN, Hasan (jeb GARBAYA, Ahmed, jeb SA-ID, jeb SALWWAN, Samir), Libāna, dzimis 1963. gadā Libānā, Libānas pilsonis.

                        10.

                           MELIAD, Farah, dzimis 5.11.1980. Sidnejā (Austrālija), Austrālijas pilsonis. Pases numurs: M2719127 (Austrālija).

                        11.

                           MOHAMMED, Khalid Shaikh (jeb ALI, Salem, jeb BIN KHALID, Fahd Bin Adballah, jeb HENIN, Ashraf Refaat Nabith, jeb WADOOD, Khalid Adbul), dzimis 14.4.1965. vai 1.3.1964. Pakistānā, pases numurs: 488555.

                        12.

                           ȘANLI, Dalokay (jeb Sinan), dzimis 13.10.1976. Pülümür (Turcija).

                        13.

                           SHAHLAI Abdul Reza (jeb Abdol Reza Shala’i, jeb Abd-al Reza Shalai, jeb Abdorreza Shahlai, jeb Abdolreza Shahla’i, jeb Abdul-Reza Shahlaee, jeb Hajj Yusef, jeb Haji Yusif, jeb Hajji Yasir, jeb Hajji Yusif, jeb Yusuf Abu-al-Karkh), dzimis aptuveni 1957. gadā Irānā. Adreses: 1) Kermanshah, Irāna; 2) Mehran militārā bāze, Ilam province, Irāna.

                        14.

                           SHAKURI, Ali Gholam, dzimis aptuveni 1965. gadā Teherānā, Irāna.

                  II.   GRUPAS UN ORGANIZĀCIJAS

                        1.

                        “Abu Nidal Organisation” – “ANO” (jeb “Fatah Revolutionary Council”, jeb “Arab Revolutionary Brigades”, jeb “Black September”, jeb “Revolutionary Organisation of Socialist Muslims”).

                        2.

                        “Al-Aqsa Martyrs’ Brigade”.

                        3.

                        “Al-Aqsa e.V”.

                        4.

                        “Babbar Khalsa”.

                        5.

                        “Communist Party of the Philippines”, tostarp “New People’s Army” – “NPA”, Filipīnas.

                        6.

                        Irānas Izlūkošanas un drošības ministrijas Iekšējās drošības departaments (Directorate for Internal Security of the Iranian Ministry for Intelligence and Security).

                        7.

                        “Gama’a al-Islamiyya” (jeb “Al-Gama’a al-Islamiyya”) (“Islamic Group” – “IG”).

                        8.

                        “İslami Büyük Doğu Akıncılar Cephesi” – “IBDA-C” (“Great Islamic Eastern Warriors Front”).

                        9.

                        “Hamas”, arī “Hamas-Izz al-Din al-Qassem”.

                        10.

                        “Hizballah Military Wing” (jeb “Hezbollah Military Wing”, jeb “Hizbullah Military Wing”, jeb “Hizbollah Military Wing”, jeb “Hezballah Military Wing”, jeb “Hisbollah Military Wing”, jeb “Hizbu’llah Military Wing”, jeb “Hizb Allah Military Wing”, jeb “Jihad Council” (un visas vienības tā pakļautībā, tostarp Ārējās drošības organizācija (External Security Organisation)).

                        11.

                        “Hizbul Mujahideen” – “HM”;

                        12.

                        “Khalistan Zindabad Force” – “KZF”.

                        13.

                        “Kurdistan Workers’ Party” – “PKK” (jeb “KADEK”, jeb “KONGRA-GEL”).

                        14.

                        “Liberation Tigers of Tamil Eelam” – “LTTE”.

                        15.

                        “Ejército de Liberación Nacional” (“National Liberation Army”).

                        16.

                        “Palestinian Islamic Jihad” – “PIJ”.

                        17.

                        “Popular Front for the Liberation of Palestine” –”PFLP”.

                        18.

                        “Popular Front for the Liberation of Palestine – General Command” (jeb “PFLP – General Command”).

                        19.

                        “Devrimci Halk Kurtuluș Partisi-Cephesi” – “DHKP/C” (jeb “Devrimci Sol” (“Revolutionary Left”), jeb “Dev Sol”) (“Revolutionary People’s Liberation Army/Front/Party”).

                        20.

                        “Sendero Luminoso” – “SL” (“Shining Path”)

                        21.

                        “Teyrbazen Azadiya Kurdistan” – “TAK” (jeb “Kurdistan Freedom Falcons”, jeb “Kurdistan Freedom Hawks”).


title: Padomes Īstenošanas regula (ES) 2020/1130 (2020. gada 30. jūlijs), ar ko īsteno 21. panta 2. punktu Regulā (ES) 2016/44 par ierobežojošiem pasākumiem saistībā ar situāciju Lībijā

text:
                  31.7.2020

                  LV

                  Eiropas Savienības Oficiālais Vēstnesis

                  L 247/14

         PADOMES ĪSTENOŠANAS REGULA (ES) 2020/1130
         (2020. gada 30. jūlijs),
         ar ko īsteno 21. panta 2. punktu Regulā (ES) 2016/44 par ierobežojošiem pasākumiem saistībā ar situāciju Lībijā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2016/44 (2016. gada 18. janvāris) par ierobežojošiem pasākumiem saistībā ar situāciju Lībijā un ar ko atceļ Regulu (ES) Nr. 204/2011 (1), un jo īpaši tās 21. panta 2. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:

                     (1)

                     Padome 2016. gada 18. janvārī pieņēma Regulu (ES) 2016/44.

                     (2)

                     Saskaņā ar Regulas (ES) 2016/44 21. panta 6. punktu Padome ir pārskatījusi minētās regulas III pielikumā izklāstīto sarakstā iekļauto personu un vienību sarakstu.

                     (3)

                     Padome ir secinājusi, ka ierobežojošie pasākumi pret visām personām un vienībām, kas iekļautas Regulas (ES) 2016/44 III pielikumā izklāstītajā sarakstā, būtu jāsaglabā un ka būtu jāatjaunina identitātes informācija par vienu personu.

                     (4)

                     Tādēļ Regulas (ES) 2016/44 III pielikums būtu attiecīgi jāgroza,

               IR PIEŅĒMUSI ŠO REGULU.

            1. pants
            Regulas (ES) 2016/44 III pielikumu groza saskaņā ar šīs regulas pielikumu.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 30. jūlijā

                  Padomes vārdā –

                  priekšsēdētājs

               M. ROTH

            (1)  OV L 12, 19.1.2016., 1. lpp.

            PIELIKUMS
            Regulas (ES) 2016/44 III pielikuma iedaļas “A. Personas” 18. ierakstu aizstāj ar šādu:

                           “18.

                              GHWELL, Khalifa

                           jeb AL GHWEIL, Khalifa

                              AL-GHAWAIL, Khalifa

                              GHAWIL, Khalifa Mohamed

                           Dzimšanas datums: 1956. gada 1. janvāris vai 1951. gada 1. janvāris
                           Dzimšanas vieta: Misurata, Lībija
                           Valstspiederība: Lībijas
                           Pases Nr.: A005465 (Lībija), izdota 2015. gada 12. aprīlī, derīguma termiņš beidzās 2017. gada 11. aprīlī
                           un
                           J690P666 (Lībija), izdota 2016. gada 12. jūnijā, derīguma termiņš beidzas 2024. gada 11. jūnijā
                           Dzimums: vīrietis
                           Adrese: Qasr Ahmed iela, Misurata, Lībija

                              Khalifa Ghwell bija tā dēvētais starptautiski neatzītā Vispārējā nacionālā kongresa (“VNK”) (jeb “Nacionālās glābšanas valdības”) “premjerministrs un aizsardzības ministrs”, un kā tāds bija atbildīgs par tā darbībām.
                           2015. gada 7. jūlijāKhalifa Ghwell piedalījās parakstīšanas ceremonijā, kur ar VNK “priekšsēdētāju”Nuri Abu Sahmain atklāja Nelokāmības fronti (Steadfastness Front (Alsomood)) – jaunu militāro spēku, ko veido septiņas brigādes, lai kavētu vienotības valdības izveidi Tripolē, tādējādi paužot savu atbalstu šim spēkam.
                           Kā VNK “premjerministram”Ghwell bija svarīga loma NSV, kas izveidota ar Lībijas politisko vienošanos, izveides traucēšanā.
                           2016. gada 15. janvārī, esot Tripoles VNK “premjerministram un aizsardzības ministram”, Ghwell pavēlēja arestēt jebkuru jaunās drošības komandas locekli, ko iecēlis Nacionālās saskaņas valdības ieceltais premjerministrs, ja tie ierastos Tripolē.
                           2016. gada 31. augustā viņš deva rīkojumu “Nacionālās glābšanas valdības”“premjerministram” un “aizsardzības ministram” atgriezties darbā pēc tam, kad Pārstāvju palāta bija noraidījusi NSV.

                           1.4.2016.”